KOMMISSIONENS BESLUTNING

af 22. december 1999

om ændring af beslutning 1999/466/EF og 1999/467/EF om fastlæggelse af kvægbesætningernes status i visse medlemsstater eller regioner i medlemsstater som henholdsvis officielt brucellosefri og officielt tuberkulosefri

(meddelt under nummer K(1999) 5007)

(EØS-relevant tekst)

(2000/69/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin(1), senest ændret ved Rådets direktiv 98/99/EF(2), særlig bilag A, kapitel I, punkt 4, og bilag A, kapitel II, punkt 7, og

ud fra følgende betragtninger:

(1) Ved Kommissionens beslutning 1999/466/EF af 15. juli 1999 om fastlæggelse af kvægbesætningernes status i visse medlemsstater eller regioner i medlemsstater som officielt brucellosefri og om ophævelse af beslutning 97/175/EF(3) blev der indtil den 31. december 1999 tildelt en sådan status til visse medlemsstater eller regioner i medlemsstater;

(2) ved Kommissionens beslutning 1999/467/EF af 15. juli 1999 om fastlæggelse af kvægbesætningernes status i visse medlemsstater eller regioner i medlemsstater som officielt tuberkulosefri og om ophævelse af beslutning 97/76/EF(4) blev der indtil den 31. december 1999 tildelt en sådan status til visse medlemsstater eller regioner i medlemsstater;

(3) ifølge bilag A, kapitel I, punkt 4, litra b), og bilag A, kapitel II, punkt 7, litra b), i direktiv 64/432/EØF er en identifikationsordning, hvorefter hvert kreaturs oprindelses- og transitbesætning kan identificeres i henhold til Rådets forordning (EF) nr. 820/97(5), en forudsætning for at indrømme status som officielt fri for henholdsvis kvægtuberkulose og kvægbrucellose;

(4) de midlertidige begrænsninger i status som officielt tuberkulosefri og brucellosefri, der blev fastsat i ovennævnte beslutninger, blev indført som følge af uoverensstemmelsen mellem datoerne i forskellige retsakter, og specielt fordi visse elementer i identifikationsordningen skulle være fuldt operationelle pr. 31. december 1999 ifølge ovennævnte forordning;

(5) da et vigtigt element i Rådets forordning (EF) nr. 820/97 består i oprettelsen af databaser til identifikation og registrering af kvæg, har Kommissionen anerkendt, at databaserne er fuldt operationelle i Østrig, jf. beslutning 1999/571/EF(6), i Danmark, jf. beslutning 1999/376/EF(7), i Finland, jf. beslutning 1999/317/EF(8), i Luxembourg, jf. beslutning 1999/375/EF(9), i Nederlandene, jf. beslutning 1999/546/EF(10) og i Sverige, jf. beslutning 1999/693/EF(11);

(6) for Tysklands vedkommende har Kommissionen modtaget oplysninger, der er tilstrækkelige til, at databasen kan betragtes som operationel, men denne evaluering kan eventuelt tages op til revision på basis af resultaterne af en kommende kontrol på stedet;

(7) hvad Italien og Det Forenede Kongerige angår, er det nødvendigt med en periode på yderligere seks måneder, inden ovennævnte database er fuldt operationel, og derfor bør der indtil den 30. juni 2000 med forbehold af en fornyet gennemgang inden denne dato indrømmes regionerne Bolzano og Trento status som officielt fri for kvægtuberkulose og regionen Bolzano og Det Forenede Kongerige status som officielt fri for kvægbrucellose;

(8) det er derfor nødvendigt at tilpasse beslutning 1999/466/EF og 1999/467/EF til det retsgrundlag, der er gældende fra 1. januar 2000;

(9) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. I beslutning 1999/466/EF foretages følgende ændringer:

a) I titlen til bilag I udgår udtrykket "indtil den 31. december 1999".

b) I titlen til bilag II ændres udtrykket "indtil den 31. december 1999" til udtrykket "indtil den 30. juni 2000".

2. I beslutning 1999/467/EF foretages følgende ændringer:

a) I titlen til bilag I udgår udtrykket "indtil den 31. december 1999".

b) I titlen til bilag II ændres udtrykket "indtil den 31. december 1999" til udtrykket "indtil den 30. juni 2000".

Artikel 2

Denne beslutning er rettet til medlemsstaterne.

Udfærdiget i Bruxelles, den 22. december 1999.

På Kommissionens vegne

David BYRNE

Medlem af Kommissionen

(1) EFT 121 af 29.7.1964, s. 1977/64.

(2) EFT L 358 af 31.12.1998, s. 107.

(3) EFT L 181 af 16.7.1999, s. 34.

(4) EFT L 181 af 16.7.1999, s. 36.

(5) EFT L 173 af 7.5.1997, s. 1.

(6) EFT L 217 af 17.8.1999, s. 62.

(7) EFT L 144 af 9.6.1999, s. 35.

(8) EFT L 122 af 12.5.1999, s. 40.

(9) EFT L 144 af 9.6.1999, s. 34.

(10) EFT L 209 af 7.8.1999, s. 32.

(11) EFT L 273 af 23.10.1999, s. 14.